Van Staden steeds buite werking | Netwerk24
Deur Cobus Claassen 14 Februarie 2020 08:55
“Moenie daar by die beseerdes staan nie, netnou steek julle aan.”
Pote Human was Donderdagmiddag op Loftus se B-veld nie naby moedverloor se vlakte nie en het trouens dié kwinkslag oor die Bulle se beseringslys gemaak.
Marco van Staden is steeds nie beskikbaar vir die Bulle nie. Foto: Getty Images
Al beteken dit ook dat die span se Springbok-flank Marco van Staden nie volgende naweek in die Superreeks teen die Blues sy terugkeer sal kan maak nie.
Die Bulle-breier het gehoop dat Van Staden, wat in die voorseisoen harsingskudding opgedoen het, die komende Saterdag vir ’n Blou Bulle-uitnodigingspan teen ’n span van die Leeus op Ellispark sal kan speel.
Hoewel Van Staden Donderdag saam met die span geoefen het, het Human bevestig hy sal die klipharde baljagter nie kan oorweeg nie.
Die jong agtsteman Muller Uys is wel ingesluit nadat hy van ’n besering herstel het.
Die Bulle het vroeg in die kompetisie net twee erkende hakers in die groep oor met Johan Grobbelaar en Louis van der Westhuizen, wat albei enkelbeserings het.
Human het Donderdag bevestig dat Grobbelaar, wat sover in die Bulle se twee kragmetings teen die Haaie en die Stormers van die bank af begin het, die volgende agt weke uit aksie is.
Die vertonings van verskeie Bulle sal met groot belangstelling dopgehou word Saterdag.
Die Tongaan Nafi Tuitavake kry ’n eerste kans om Human te beïndruk.
Tuitavake is saam met die opwindende Dawid Kellerman as senterpaar gekies.
Vir Human sal die versoeking groot wees om aanvallende spelers soos Tuitavake, Manie Libbok en Embrose Papier in sy agterlyn te kies vir die ontmoeting met die Kiwi’s op Loftus Versfeld.
In die agttal kan die kaptein, Ruan Steenkamp, sy aanspraak met ’n goeie vertoning verstewig.
Blou Bulle-uitnodigingspan: Richard Kriel, Jade Stighling, Nafi Tuitavake, Dawid Kellerman, Gerswin Mouton, Chris Smith, Marco Jansen van Vuren, Muller Uys, Jaco Labuschagne, Ruan Steenkamp (k), Ewan Coetzee, Ryno Pieterse, Mornay Smith, Janco Uys, Kudzwai Dube. PLAASVERVANGERS: PJ Jacobs, Dewald Donald, Dayan van der Westhuizen, Ian Groenewald, Janko Swanepoel, Adré Smith, Carl Els, Keagan Johannes, Vaughen Isaacs, Diego Appollis, Marnus Potgieter.
Coles gaan ’Canes bykomende vuurkrag gee
Jong Boeta kry kans op 10 teen Hurricanes